Neue Hebriden

D Inselgrubbe Nöiji Hebride isch e Chetti vo Insle im Südpazifik. Si isch öbbe 700 km lang und lit 300 km südlig vo de Salomon-Insle, 460 km nordöstlig vo Nöikaledonie und 960 km westlig vo de Fidschi Insle. Geografii Geopolitisch ghööre die Nöije Hebride mit iire öbbe 60 Insle zum Inselstaat Vanuatu. Si bilde die nordöstligi Gränze vom Korallemeer zum offene Pazifik. D Insle Espiritu Santo isch am witiste im Norde und Anatom am witiste im Süde vo allne Insle in de Nöije Hebride. D Inselgrubbe grad nördlig bzw. nordöstlig vo Espiritu Santo (Banks-Insle und Torres-Inslen) ghööre geografisch nit zu de Nöije Hebride, aber doch zum Staat Vanuatu (Browinz Torba). Das isch au richdig für die umstrittene Matthew- Und Hunterinsle, wo südlig vo de Nöije Hebride lige. Gschicht Dr erst Öiropäer wo die Insle entdeckt het, isch dr änglisch Seefaarer James Cook im Joor 1774 gsi. Dr Naame häi si vermuetlig überchoo wil si e chli wie die schottischi Inselgrubbe Üsseri Hebride usgseen.